text: To hunde opdagede gårdbrand og vækkede familien
  21 september 2017 kl. 09.43
  Det var den konstante gøen fra familiens to hunde, der vækkede familien ved torsdagens gårdbrand nordøst for Tistrup.
  Det kunne været gået meget værre, hvis ikke to hunde opdagede, at der tidligt torsdag morgen var udbrudt brand i et stort halmlager.
  Kort efter klokken fire blev familien vækket, fordi hundene blev ved med at kø.
  - De gør simpelthen så heftigt, så de ender med at stå op for at se, hvorfor hundene gør så meget, og det er så her, de opdager branden, siger Kim Aasted, indsatsleder ved Sydvestjysk Brandvæsen, til TV SYD.
  Da brandfolkene nåede ud til gården på Tøndingvej, var den ene længe overtændt, og derfor tilkaldte indsatslederen strak flere brandfolk.
  - Vi kan konstatere, at der er brand i circa 150 bigballe i stueetagen i staldbygningen, siger Kim Aasted, indsatsleder ved Sydvestjysk Brandvæsen, til TV SYD.
  Branden kommer formentlig til at koste alle landbrugsbygninger, mens stuehuset kun har fået røgskader.
  Op mod 35 brandfolk og mandskab fra Beredskabsstyrelsen har været i gang med slukningsarbejdet, der fortsætter i eftermiddag.
  Ingen dyr eller mennester er kommet til skade ved branden.
  